b'\n_START_ARTICLE_\nOromo migracija\n_START_SECTION_\nRaida\n_START_PARAGRAPH_\nOromo, gyven\xc4\x99 pie\xc4\x8diausioje Etiopijos dalyje, ilgainiui organizavosi \xc4\xaf organizuotas grupes. Viena j\xc5\xb3 buvo valdoma renkam\xc5\xb3 karo vad\xc5\xb3, tituluojam\xc5\xb3 luba (\xe1\x88\x89\xe1\x89\xa3 l\xc5\xabb\xc4\x81), kurie \xc4\x97m\xc4\x97 vadovauti karo \xc5\xbeygiams \xc4\xaf Etiopijos imperijos teritorij\xc4\x85.\n_START_SECTION_\nAnkstyvosios migracijos\n_START_PARAGRAPH_\nAnkstyv\xc5\xb3j\xc5\xb3 migracij\xc5\xb3 laikotarpiu oromo gentims vadovavo vadai M\xc3\xa9lbahas (1522-1530), Mudena (1530-1538), Kilol\xc4\x97 (1538-1546) ir Bifol\xc4\x97 (1546-1554)._NEWLINE_Tuometinio Etiopijos imperatoriaus Lebna Dengelio valdymo dokumentuose minimos oromo gentys, kurios siaub\xc4\x97 pietinius Imperijos regionus. Ypa\xc4\x8d nuo j\xc5\xb3 kent\xc4\x97jo Bal\xc4\x97. Oromo visada nusiaubdavo ir gr\xc4\xaf\xc5\xbedavo \xc4\xaf savo gyvenam\xc4\x85sias vietas, naujai neapgyvendindami viet\xc5\xb3._NEWLINE_Kikol\xc4\x97s laikais migracijas kur\xc4\xaf laik\xc4\x85 sustabd\xc4\x97 Adalio sultonato u\xc5\xbekariavimai. Ta\xc4\x8diau yra \xc5\xbeini\xc5\xb3, kad Kikolei vadovaujant, oromo pasiekdavo ir Devaro region\xc4\x85. Po Adalio-Etiopijos kar\xc5\xb3 nusilpus abiem valstyb\xc4\x97ms, oromo susidar\xc4\x97 puikios s\xc4\x85lygos stiprinti migracijas. Bifol\xc4\x97s laikais jie ne tik siaub\xc4\x97 Devaro, bet pasiek\xc4\x97 ir \xc4\xaf \xc5\xa1iaur\xc4\x99 nuo jos buvusi\xc4\x85 Fategaro valstyb\xc4\x99. Vietinius gyventojus oromo paversdavo vergais (\xe1\x8c\x88\xe1\x89\xa5\xe1\x88\xad gabr)_NEWLINE_Imperatorius Gelavdevos kelet\xc4\x85 kart\xc5\xb3 sureng\xc4\x97 baud\xc5\xbeiam\xc4\x85sias ekspedicijas, ta\xc4\x8diau jos buvo neveiksmingos.\n_START_SECTION_\nApgyvendinimas\n_START_PARAGRAPH_\nVadovaujant Mesl\xc3\xa9 (1554-1562), spar\xc4\x8diai keit\xc4\x97si oromo gyvenimo b\xc5\xabdas, j\xc5\xb3 visuomen\xc4\x97 tapo karingesn\xc4\x97, i\xc5\xa1mokta naudotis arkliais ir mulais, kuriuos gaudavo i\xc5\xa1 Etiopijos. Tokiu b\xc5\xabdu susiformavo stipri raita armija, kuri savo paj\xc4\x97gomis buvo tolygi Etiopijos armijai. Tai leido oromo laim\xc4\x97ti kelet\xc4\x85 m\xc5\xab\xc5\xa1i\xc5\xb3. J\xc5\xb3 taktika keit\xc4\x97si. Jie jau ne tik siaub\xc4\x97 Etiopijos \xc5\xbeemes, bet ir apgyvendino jas. Vietos gyventojai nuo oromo b\xc4\x97go \xc4\xaf \xc5\xa1iaur\xc4\x99. Imperijoje tokiems pab\xc4\x97g\xc4\x97liams specialiai buvo statomi miestai, tokie, kaip Ved\xc5\xbeas._NEWLINE_Oromo siaut\xc4\x97 ne tik Imperij\xc4\x85, bet ir rytuose buvus\xc4\xaf Harar\xc4\x97s emyrat\xc4\x85, kuris susiformavo \xc5\xbelugus Adalio sultonatui._NEWLINE_Vadovaujant luba Harmufa (1562-1570) ir Robalei (1570-1578), oromo pirm\xc4\x85 kart\xc4\x85 priart\xc4\x97jo prie centrini\xc5\xb3 Etiopijos imperijos sri\xc4\x8di\xc5\xb3. Buvo nusiaubta \xc5\xa0eva, u\xc5\xbepultas God\xc5\xbearas. Etiopijos imperija tuo pat metu patyr\xc4\x97 svarbius poky\xc4\x8dius \xc5\xa1iaur\xc4\x97je, kadangi ten tur\xc4\x97jo kovoti su Osman\xc5\xb3 imperija. Tod\xc4\x97l kova dviem frontais buvo beveik ne\xc4\xafmanoma._NEWLINE_Vis d\xc4\x97lto 1572-1578 m. Etiopijos imperatorius Sarsa Dengelis vykd\xc4\x97 kar\xc4\x85 su oromo, ir patyr\xc4\x97 kelet\xc4\x85 did\xc5\xbeiuli\xc5\xb3 laim\xc4\x97jim\xc5\xb3, kurie dalinai sustabd\xc4\x97 gen\xc4\x8di\xc5\xb3 ver\xc5\xbeim\xc4\x85s\xc4\xaf \xc4\xaf Imperijos centr\xc4\x85 ir i\xc5\xa1saugojo Etiopijos nepriklausomyb\xc4\x99._NEWLINE_Ta\xc4\x8diau oromo prover\xc5\xbeiai vyko toliau ir luba Birmad\xc5\xbe\xc4\x97s (1578-1586) bei Muleta (1586-1594) laikais, kuomet buvo prad\xc4\x97ta naudoti tobulesn\xc4\x97 ginkluot\xc4\x97, \xc4\xafskaitant \xc5\xbeamogaus \xc5\xabgio dyd\xc5\xbeio jau\xc4\x8dio odos skydus.\n_START_SECTION_\nPasekm\xc4\x97s\n_START_PARAGRAPH_\nOromo gen\xc4\x8di\xc5\xb3 migracija ne tik suma\xc5\xbeino kadaise did\xc5\xbeiul\xc4\x99 Etiopijos imperijos teritorij\xc4\x85 iki jos centrini\xc5\xb3 sri\xc4\x8di\xc5\xb3 \xc5\xa1iaur\xc4\x97je, bet gr\xc4\x97s\xc4\x97 ir Imperijos i\xc5\xa1nykimui apskritai._NEWLINE_Nors Etiopijos nepriklausomyb\xc4\x97 buvo i\xc5\xa1laikyta, o XVII a. prad\xc5\xbeioje Etiopija atsigavo at\xc4\x97jus naujai Solomonid\xc5\xb3 \xc5\xa1akai Gondare, jos pietin\xc4\x97se srityse visi\xc5\xa1kai pasikeit\xc4\x97 etnin\xc4\x97 sud\xc4\x97tis: senieji gyventojai semitai buvo pakeisti oromo tautomis. Oromo iki dabar sudaro did\xc5\xbeiausi\xc4\x85 gyventoj\xc5\xb3 dal\xc4\xaf Etiopijoje. Nepaisant to, oromo per\xc4\x97m\xc4\x97 auk\xc5\xa1tesn\xc4\x99 vietos kult\xc5\xabr\xc4\x85, introdukuodami islam\xc4\x85 ir krik\xc5\xa1\xc4\x8dionyb\xc4\x99, prad\xc4\x97dami naudoti gezo kalb\xc4\x85 kaip ra\xc5\xa1ytin\xc4\x99 kalb\xc4\x85.'